Diari Oficial de la Generalitat Valenciana


Sumari del DOGV 4938, del 03-02-2005 (2005/997)

ORDE de 3 de gener de 2005, de la Conselleria de Cultura, Educació i Esport, per la qual es convoquen subvencions destinades a les federacions esportives de la Comunitat Valenciana, per al desenvolupament dels plans d'especialització esportiva i adquisició de material immobilitzat durant l'any 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4938

Data del DOGV
:   03-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/997


Data del document
:   03-01-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * organització esportiva
    * esport
    * suport econòmic
    * educació física
    * article d'esport

ORDE de 3 de gener de 2005, de la Conselleria de Cultura, Educació i Esport, per la qual es convoquen subvencions destinades a les federacions esportives de la Comunitat Valenciana, per al desenvolupament dels plans d'especialització esportiva i adquisició de material immobilitzat durant l'any 2005. [2005/997]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en l'article dèsset la inclusió dels esportistes d'elit de la Comunitat Valenciana en plans especials de preparació en coordinació amb les federacions esportives i la compatibilització dels seus estudis i l'activitat esportiva per mitjà de l'ingrés en centres docents especials.
  
La Conselleria de Cultura, Educació i Esport, en col·laboració amb algunes federacions esportives de la Comunitat Valenciana, va posar en marxa, en el curs escolar 1999/2000, els plans d'especialització esportiva en el complex educatiu de Cheste. En el seguiment d'estos plans, s'ha posat de manifest la necessitat de continuar amb esta línia d'actuació que permet a les federacions millorar la preparació dels esportistes jóvens destacats.
  
En virtut d'això i fent ús de les competències en matèria d'esport assignades pel Decret 8/2004, de 3 de setembre, del president de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 de la Llei 5/1983, de 30 de desembre, del Govern Valencià, i el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions destinades a federacions esportives de la Comunitat Valenciana per al desenvolupament dels plans d'especialització esportiva i adquisició de material immobilitzat durant l'any 2005, per un import global màxim de 273.000 €, que es repartirà de la manera següent:
  
- Per a subvencionar el desenvolupament dels plans d'especialització esportiva, 243.000 €, a càrrec de l'aplicació pressupostària 71.30.99.684.41.1, línia T5909000, dels pressupostos de la Generalitat Valenciana per a l'any 2005.
  
- Per a subvencionar les inversions en material immobilitzat per a ús exclusiu en els plans d'especialització esportiva que se subvencionen segons l'apartat anterior, hi ha un crèdit de 30.000€ a càrrec de l'aplicació pressupostària 39.43.78.212.73.4 línia T2521000 dels pressupostos de la Generalitat Valenciana per a l'any 2005. Este crèdit es podrà ampliar o minorar, fins a l'import total de la citada línia que puja a 60.000€, en funció de les subvencions concedides pel mateix concepte mitjançant l'orde de subvencions destinades per al desenvolupament de programes de tecnificació esportiva per a 2005.
  
Segon
  
Aprovar les bases per les quals es regula esta convocatòria de subvencions a les federacions esportives de la Comunitat Valenciana que figuren com a annex I d'esta orde.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar estes subvencions i se l'autoritza perquè dicte les resolucions i instruccions necessàries per al desplegament i execució de l'esmentada orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei Reguladora de la Jurisdicció Contenciosa Administrativa, contra esta orde, que posa fi a la via administrativa, es podrà interposar recurs potestatiu de reposició o bé, directament, recurs contenciós administratiu, en els terminis i davant dels òrgans que s'indiquen a continuació:
  
a) El recurs potestatiu de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la publicació d'esta orde en el Diari Oficial de la Generalitat Valenciana.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació d'esta orde en el Diari Oficial de la Generalitat Valenciana.
  
València, 3 de gener de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per les quals es regula la convocatòria de subvencions destinades a les federacions esportives de la Comunitat Valenciana per al desenvolupament dels plans d'especialització esportiva i adquisició de material immobilitzat durant l'any 2005
  
Primera. Beneficiaris
  
Podran sol·licitar estes subvencions les federacions esportives inscrites en el Registre d'Entitats Esportives de la Comunitat Valenciana, exclusivament per al desenvolupament d'un pla d'especialització esportiva, i que reunisquen els requisits establits en esta orde, a excepció de les federacions que tinguen subscrit un conveni de col·laboració per als mateixos fins amb la Generalitat Valenciana.
  
Segona. Objecte i aplicació de les subvencions
  
2.1. Les subvencions a càrrec de l'aplicació pressupostària 84.88.75.608.08.7, línia T5909000, objecte d'esta convocatòria, estaran destinades a sufragar les despeses ocasionades pel desenvolupament d'un pla d'especialització esportiva d'acord amb els requisits especificats en les bases que es desenvolupen a continuació.
  
2.2. Les subvencions a càrrec de l'aplicació pressupostària 45.47.18.928.01.9, línia T2521000, s'aplicaran a les adquisicions de material immobilitzat de caràcter esportiu o un altre, per a utilitzar exclusivament en els plans d'especialització esportiva a què es referix l'apartat anterior i que se subvencionen el 2005 a càrrec d'esta convocatòria, així com en els programes de tecnificació esportiva que se subvencionen d'acord amb l'orde corresponent.
  
La subvenció per este concepte no superarà, en cap cas, el 60% del cost total de l'adquisició, i el 40% restant haurà de ser aportació de la federació.
  
Tercera. Definició i objectius dels plans d'especialització esportiva
  
3.1. L'objectiu fonamental dels plans d'especialització esportiva és afavorir la formació integral dels esportistes i permetre que compaginen adequadament el desenvolupament de la seua activitat acadèmica amb les exigències que implica la preparació per a l'esport d'alt nivell.
  
3.2. Els plans d'especialització esportiva es desenvolupen a les instal·lacions del complex educatiu de Cheste i van dirigits a grups d'esportistes de 12 a 16 anys que es disposen a cursar Ensenyament Secundari Obligatori o a esportistes de 16 a 18 anys que es disposen a cursar Batxillerat en aquell centre, d'acord amb les bases que regulen els criteris de funcionament que s'establixen com a annex II en esta orde.
  
3.3. L'oferta de places educatives per al curs 2005/2006 va dirigida a alumnes en règim d'internat.
  
Quarta. Selecció dels esportistes integrants dels plans d'especialització esportiva
  
La incorporació de nous alumnes integrants dels plans d'especialització esportiva, tant en cas de federacions que ja funcionen com de federacions de nou accés, haurà de fer-se d'acord amb una convocatòria de realització de proves de selecció, que serà a càrrec de les federacions esportives en coordinació amb la Secretaria Autonòmica d'Esport. La dita convocatòria ha de fer-se pública entre els clubs i/o esportistes interessats i hi ha de constar:
  
- Nombre de places oferides, etapa i curs acadèmic a què es dirigixen.
  
- Criteris de selecció i barem establit per a la valoració.
  
- Bateria de tests físics i tècnics a desenvolupar per a la selecció.
  
- Lloc i data de celebració de les proves.
  
Quinta. Despeses ocasionades
  
5.1. Les subvencions concedides es destinaran a sufragar únicament les despeses ocasionades pel desenvolupament del pla d'especialització esportiva, en relació als tècnics esportius, per les sessions i la direcció de l'entrenament, el servici de fisioteràpia i l'adquisició de material esportiu i equipaments esportius.
  
5.2. Seran per compte de les federacions esportives les possibles despeses derivades de la convocatòria i les proves per a la selecció dels alumnes esportistes per a la seua incorporació als plans d'especialització esportiva.
  
Sexta. Sol·licituds i documentació
  
6.1. Les sol·licituds es faran per mitjà d'una instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex III d'esta orde.
  
6.2. Esta instància s'acompanyarà dels documents següents:
  
6.2.1. Per a modalitats esportives existents:
  
Per als plans d'especialització esportiva que ja es desenvolupen en el complex educatiu de Cheste durant el curs escolar 2004/2005 i que complixen els criteris establits en la base primera de l'annex II:
  
a) Pressupost detallat d'ingressos i despeses previst per a l'any 2005.
  
b) Projecte de planificació esportiva del curs escolar 2004/2005.
  
c) Si se sol·licita ampliar amb un grup d'esportistes en les etapes d'Ensenyament Secundari Obligatori o de Batxillerat per al curs 2005/2006, s'adjuntarà un informe raonat d'acord amb els criteris establits en la base primera de l'annex II d'esta orde.
  
6.2.2. Per a noves modalitats esportives:
  
En cas de sol·licituds de subvenció per a l'accés als plans d'especialització esportiva (modalitat esportiva nova) el funcionament dels quals estiga previst a partir del curs escolar 2005/2006, s'adjuntarà un projecte esportiu que desenvoluparà els aspectes següents:
  
- Programa d'actuacions per a la difusió del projecte entre el col·lectiu d'eixe esport.
  
- Criteris de selecció dels esportistes i bateria de tests generals i específics a desenvolupar per a la selecció.
  
- Disseny de la programació anual dels esportistes, relativa a objectius a desenvolupar en les sessions d'entrenament, estructuració d'estos al llarg de la temporada, participació en les diferents competicions i coordinació dels objectius amb els entrenadores i/o clubs d'origen dels esportistes.
  
- Necessitats d'instal·lacions i material.
  
- Quadre tècnic: nom, titulació i àrees de responsabilitat.
  
- Etapa acadèmica a la qual va dirigit el projecte (Educació Secundària Obligatòria o Batxillerat).
  
- Pressupost detallat de despeses per a un curs escolar.
  
6.2.3. Fitxa de manteniment de tercers en la qual conste la titularitat del compte bancari en què es vullga rebre la subvenció sol·licitada, segons el model inclòs com a annex IV d'esta orde. No serà necessària esta aportació quan les dades bancàries en què es desitge rebre la subvenció ja consten en la Secretaria Autonòmica d'Esport per haver rebut altres subvencions; en este cas s'indicaran únicament les dades bancàries.
  
6.2.4. Documentació acreditativa que es troben al corrent de les seues obligacions tributàries i davant de la Seguretat Social, per mitjà de certificat vigent en el moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV núm. 2775, de 21-06-96). No serà necessària la presentació d'estos certificats quan ja s'hagen presentat, dins del mateix exercici econòmic, davant de la Secretaria Autonòmica d'Esport, en compliment de la mateixa convocatòria de subvenció o d'una de semblant, sempre que s'indique expressament en quina convocatòria han sigut presentats i que estos certificats estiguen vigents en eixe moment.
  
6.3. Tots els documents que s'aporten hauran de ser originals o fotocòpies compulsades.
  
6.4. Les sol·licituds de subvenció per a adquisicions de material immobilitzat de caràcter esportiu o d'un altre, per a millorar la preparació dels esportistes jóvens destacats integrats en els plans d'especialització, es faran per mitjà d'instància dirigida a la Secretaria Autonòmica d'Esport de la Conselleria de Cultura, Educació i Esport, segons el model que figura com a annex IV d'esta orde. Les sol·licituds s'acompanyaran del pressupost de l'immobilitzat a adquirir i d'un informe que en justifique la necessitat en relació amb el pla d'especialització a què es vincule.
  
6.5. A més de la informació i documentació indicada, la Secretaria Autonòmica d'Esport podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.
  
6.6. Les sol·licituds es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport o en els registres de les direccions territorials de Cultura, Educació i Esport, en les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en un sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
Quan la sol·licitud no es presente en cap dels registres dependents de la Conselleria de Cultura, Educació i Esports, es recomana avisar per fax la Secretaria Autonòmica d'Esport.
  
6.7. El termini de presentació d'instàncies finalitzarà el 15 de febrer de 2005. L'incompliment d'este termini en determinarà automàticament l'exclusió.
  
6.8. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà les persones interessades perquè ho esmenen en el termini de deu dies, amb indicació que, si no ho fan així, es considerarà que desistixen de la seua petició. En este cas, la Direcció General de l'Esport declararà este desistimient en la resolució de la convocatòria a què es fa referència en la base 7.7 d'esta orde.
  
Sèptima. Valoració de les sol·licituds i resolució del procediment
  
7.1. Als efectes previstos en esta orde, es constituirà una comissió tècnica d'avaluació formada per cinc membres designats pel secretari autonòmic d'Esport, encarregada de l'estudi i valoració de les sol·licituds presentades.
  
7.2. La valoració de les sol·licituds s'efectuarà atenent el següent orde de prelació:
  
a) Es valoraran primerament les sol·licituds de subvenció per als plans d'especialització esportiva de modalitats que ja es desenvolupen en el complex educatiu de Cheste durant el curs escolar 2004/2005.
  
b) En segon lloc, es valoraran les sol·licituds de subvenció per als plans d'especialització esportiva de modalitats que ja es desenvolupen en el complex educatiu de Cheste i que sol·liciten ampliació amb un grup d'esportistes en les etapes de l'Ensenyament Secundari Obligatori, de Batxillerat o de modificació del tipus de mòdul de subvenció en l'etapa de Batxillerat.
  
c) En últim lloc, es valoraran les sol·licituds de subvenció per als plans d'especialització esportiva de modalitats noves que inicien l'activitat en el complex educatiu de Cheste durant el curs escolar 2005/2006.
  
7.3. La valoració de les sol·licituds s'efectuarà atenent els criteris següents:
  
7.3.1. Valoració total dels plans d'especialització esportiva:
  
a) Plans que es desenvolupen en el complex educatiu de Cheste durant el curs escolar 2004/2005:
  
Correspon un mòdul de subvenció a cada una de les federacions esportives que mantenen un grup homogeni d'esportistes matriculats a l'inici de cada curs escolar en l'etapa d'Educació Secundària Obligatòria o que completen el grup d'esportistes amb els alumnes que superen esta etapa i continuen els estudis matriculant-se en l'etapa de Batxillerat, i que complixen els requisits establits en la base primera de l'annex II d'esta orde.
  
El mòdul de subvenció serà de 15.000 € per grup homogeni d'esportistes en compensació per les despeses ocasionades pel desenvolupament del pla d'especialització esportiva amb la distribució següent:
  
- Despeses ocasionades entre gener i juny (9.000 euros).
  
- Despeses ocasionades entre setembre i desembre (6.000 euros).
  
En l'etapa de Batxillerat s'adjudicarà el mòdul de subvenció de tipus A o de tipus B a cada una de les federacions esportives que mantenen un grup homogeni d'esportistes matriculats a l'inici de cada curs escolar en l'etapa de Batxillerat, i que complixen els requisits establits en la base primera de l'annex II d'esta orde, en compensació per les despeses ocasionades pel desenvolupament del pla d'especialització esportiva amb la distribució següent:
  
- Mòdul tipus A: 7.500 euros distribuïts de la manera següent:
  
- Despeses ocasionades entre gener i juny (4.500 euros).
  
- Despeses ocasionats entre setembre i desembre (3.000 euros).
  
- Mòdul tipus B: 15.000 euros distribuïts de la manera següent:
  
- Despeses ocasionades entre gener i juny (9.000 euros).
  
- Despeses ocasionades entre setembre i desembre (6.000 euros).
  
b) Plans d'especialització esportiva que es desenvolupen en el complex educatiu de Cheste durant el curs escolar 2004/2005 en l'etapa d'Ensenyament Secundari Obligatori i que s'amplien en el curs escolar 2005/2006 a l'etapa de Batxillerat:
  
La valoració de l'ampliació dependrà de la disponibilitat pressupostària, atenent l'import global establit per als plans d'especialització esportiva en la base sexta i adjudicant un mòdul de subvenció de tipus A de 3.000 € o un mòdul de subvenció de tipus B de 6.000 €.
  
Per a l'ampliació de grups es tindrà en compte el següent orde de prelació:
  
1. Informe favorable del Servici d'Esport d'Elit i Alt Rendiment.
  
2. Plans d'especialització esportiva amb un sol grup.
  
3. Plans amb més antiguitat.
  
4. Plans d'especialització esportiva amb un nombre més gran d'esportistes d'elit de promoció de la Comunitat Valenciana que figuren en la relació publicada per la Secretaria Autonòmica d'Esport, corresponent a l'any 2003, o en la relació corresponent relativa a l'any 2004 que es publique en el DOGV.
  
5. Plans d'especialització esportiva amb un nombre més gran d'alumnes el curs anterior.
  
c) Valoració dels plans d'especialització esportiva de modalitats esportives noves que es preveu iniciar en el complex educatiu de Cheste durant el curs escolar 2005/2006:
  
Els projectes per al desenvolupament de nous plans d'especialització esportiva (modalitats esportives noves) es puntuaran d'acord amb els criteris següents:
  
a) Nombre d'esportistes d'elit de promoció: fins a 20 punts.
  
Per cada esportista d'elit de promoció que figure en la llista d'esportistes d'elit en la relació publicada per la Secretaria Autonòmica d'Esport, corresponent a l'any 2003, o en la relació corresponent relativa a l'any 2004 que es publique en el DOGV: 2 punts.
  
b) Valoració de la campanya de difusió plantejada en el projecte: fins a 10 punts.
  
c) Valoració del projecte esportiu: fins a 20 punts.
  
S'adjudicarà un mòdul de subvenció a cada un dels projectes que haja obtingut la puntuació mínima que establisca la comissió de valoració en funció de la disponibilitat pressupostària. El mòdul de subvenció per grup serà de 6.000 € per a l'etapa d'Ensenyament Secundari Obligatori, i en cas de l'etapa de Batxillerat serà de 3.000 € si és un mòdul de subvenció de tipus A, i de 6.000 € si és un mòdul de subvenció de tipus B.
  
7.3.2. Valoració de les sol·licituds de material immobilitzat.
  
Es valoraran exclusivament les sol·licituds corresponents a plans d'especialització que siguen subvencionades segons esta orde i amb el barem següent:
  
a) Justificació de la major necessitat del material per al desenvolupament del pla d'especialització presentat: fins a 30 punts.
  
b) Adequació del material sol·licitat quant a pressupost de despeses previstes en relació amb el pla d'especialització a què es vincula: fins a 30 punts.
  
c) No haver obtingut subvencions per este concepte en el desenvolupament del pla d'especialització durant els dos últims anys: fins a 20 punts.
  
d) Aprofitament de la subvenció concedida l'exercici passat: fins a 20 punts.
  
El crèdit destinat a subvencionar les inversions en material immobilitzat es distribuirà, de conformitat amb este barem, entre les subvencions concedides per esta orde i les corresponents a l'orde de subvenció per al desenvolupament de programes de tecnificació esportiva d'enguany.
  
7.4. No es concedirà cap subvenció en cas de no haver justificat correctament la subvenció de l'any anterior, dins del termini i en la forma escaient.
  
7.5. La subvenció màxima concedida a una federació per al desenvolupament de les seues diferents actuacions no podrà ser, en cap cas, superior als 50.000 euros, inclosa la subvenció per a l'immobilitzat material.
  
7.6. La comissió tècnica d'avaluació establirà una prelació entre les sol·licituds presentades després de comparar-les, atenent els criteris de valoració fixats, establirà la puntuació mínima en cada modalitat de subvenció en funció de la disponibilitat pressupostària i adjudicarà només les que hagen obtingut major valoració fins a l'esgotament del crèdit pressupostari consignat a este efecte.
  
7.7. Una vegada formalitzats els actes d'instrucció corresponents, la comissió tècnica d'avaluació elevarà la proposta de concessió o denegació al secretari autonòmic d'Esport, que resoldrà per delegació del conseller de Cultura, Educació i Esport sobre l'ajuda i en determinarà la quantia.
  
7.8. El secretari autonòmic d'Esport resoldrà la concessió o denegació de les sol·licituds presentades en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no recaiga una resolució expressa en el termini de tres mesos des de la finalització del termini de presentació d'instàncies, s'entendran denegades. La Secretaria Autonòmica d'Esport notificarà a les persones interessades la resolució de concessió o denegació de les sol·licituds presentades.
  
Octava. Obligacions dels beneficiaris
  
8.1. Mantindre's en la situació que en legitima la concessió.
  
8.2. Acreditar el compliment dels requisits i condicions que determinen la concessió o gaudi de l'ajuda.
  
8.3. Sotmetre's a les actuacions de control financer que corresponen a la intervenció general en relació amb les subvencions i ajudes concedides.
  
8.4. Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
8.5. Fer constar expressament en tota informació o documentació pròpia dels plans d'especialització esportiva la col·laboració de la Generalitat Valenciana, Conselleria de Cultura, Educació i Esport.
  
8.6. La realització dels plans d'especialització esportiva per als quals es concedix la subvenció serà responsabilitat exclusiva de l'entitat. Així mateix, seran a càrrec seu els mitjans humans i materials que calguen per a complir-los, fins i tot els de les obligacions fiscals i de seguretat social que se'n deriven.
  
8.7. Les federacions beneficiàries queden obligades a presentar a la Secretaria Autonòmica d'Esport les adaptacions tècniques i pressupostàries al projecte presentat en funció de la subvenció concedida i a notificar qualsevol proposta de canvi o modificació del pla d'especialització i pressupostos presentats, en el moment que es produïsca.
  
8.8. Les federacions beneficiàries presentaran abans del 2 de desembre de 2005 un inventari del material immobilitzat que haja sigut subvencionat, i hi haurà de figurar almenys l'estat actual del material i el lloc on es trobe emplaçat.
  
8.9. Mantindre's dins dels requisits i criteris establits en l'annex II d'esta orde, sobre funcionament dels plans d'especialització esportiva.
  
Novena. Modificació de la resolució de concessió
  
9.1. L'import de la subvenció concedida en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
9.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Deu. Procediment de pagament i terminis de justificació
  
10.1 El lliurament de les subvencions:
  
a) Dels plans d'especialització a càrrec de l'aplicació pressupostària 73.93.93.178.17.3, línia T5909000, es produirà a la finalització de les activitats, amb la justificació documental prèvia de les despeses corresponents a la realització de l'activitat objecte de la subvenció concedida.
  
Este lliurament es podrà fer d'una sola vegada o en parts, amb la justificació prèvia del total o d'un mínim del 25% del total de la subvenció concedida.
  
b) Del material immobilitzat a càrrec de l'aplicació pressupostària 51.36.55.585.78.7, línia T2521000, es farà amb la justificació prèvia del total de la despesa efectuada.
  
10.2. Concessió de bestretes:
  
a) Plans d'especialització: es podran concedir bestretes de transferències corrents a les quals s'aplicarà el règim següent:
  
- Fins a un 40% de l'import de la subvenció podrà lliurar-se immediatament una vegada concedida.
  
b) Fins a un 20% s'abonarà després de l'aportació i comprovació de la documentació justificativa de l'aplicació efectiva i correcta de la suma lliurada a l'actuació objecte de la subvenció.
  
c) La resta serà abonada per la Generalitat Valenciana una vegada el beneficiari justifique el compliment del que s'ha convingut.
  
d) Material immobilitzat: es podran concedir bestretes de transferències de capital fins a un 15% de l'import total anual de la subvenció, una vegada concedida. La resta s'abonarà una vegada el benficiari justifique el compliment del que s'ha convingut.
  
A les federacions esportives de la Comunitat Valenciana es podran concedir bestretes en els mateixos termes establits en els paràgrafs anteriors, o si és el cas, fins al màxim que establisca la Llei de Pressupostos de la Generalitat Valenciana per a l'exercici 2005.
  
El vigent Text Refós de la Llei d'Hisenda Pública no eximix les federacions esportives de l'obligació de garantir les bestretes que puguen concedir-se.
  
Les garanties a aportar es constituiran, sempre que no n'estiguen exceptuades, en alguna de les formes següents: en metàl·lic, en valors públics o per mitjà d'aval bancari prestat en la forma i condicions reglamentàries.
  
Quan les garanties es constituïsquen en metàl·lic o en valors públics, se n'efectuarà el depòsit en les tresoreries dels servicis territorials de la Conselleria d'Economia, Hisenda i Ocupació.
  
10.3 Terminis de justificació:
  
Amb caràcter general, el termini de presentació de les justificacions requerides conclourà el 31 d'octubre de l'any 2005, excepte per a les ajudes relatives a les activitats que s'exercixen exclusivament amb posterioritat a esta data; en este cas, el termini conclourà el 7 de desembre de 2005.
  
Onze. Justificació de la subvenció
  
11.1. Les subvencions concedides per a plans d'especialització esportiva, a càrrec de l'aplicació pressupostària 03.00.63.845.27.3, línia T5909000, es justificaran entregant la documentació següent:
  
a) Informes de les activitats fetes a l'empara de la subvenció.
  
b) Certificat resum del total de les despeses aplicades al pla subvencionat.
  
c) Compte justificatiu per conceptes que acredite l'aplicació deguda de la subvenció concedida, acompanyat dels documents que abonen les despeses efectuades, en original i còpia. Una vegada comprovats els documents, es tornaran els originals a les entitats perquè els custodien.
  
11.2. Els justificants que integren cada compte justificatiu hauran de complir els requisits establits en el Reial Decret 1496/2003, de 28 de novembre.
  
11.3. Queden excloses de la possibilitat de ser justificades amb fons procedents de la subvenció de la Conselleria de Cultura, Educació i Esport, les despeses ocasionades per:
  
- Adquisició d'immobilitzat, excepte per a les subvencions a càrrec de l'aplicació pressupostària 30.75.34.860.20.6, línia T2521000.
  
- Adquisició de béns destinats a la venda.
  
- Tributs (excepte l'IVA no repercutit).
  
- Aportacions a sistemes complementaris de pensions.
  
- Multes i recàrrecs per pròrroga o constrenyiment imposats per qualsevol administració pública.
  
- Els bitllets emesos i no utilitzats.
  
- Despeses extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Despeses sumptuàries.
  
11.4. Amb caràcter general, no podran justificar-se a càrrec de la subvenció de la Conselleria totes les despeses que es financen amb aportacions directes d'esportistes, clubs o tècnics, com ara llicències esportives, mutualitats, quotes de curset, etc.
  
11.5. Les subvencions concedides per a material immobilitzat a càrrec de l'aplicació pressupostària 56.84.27.049.66.5, línia T2521000, es justificaran per mitjà de la presentació de la factura acreditativa de la despesa efectuada en original i còpia.
  
Dotze. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit previst en la base 9.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat exercida.
  
Tretze
  
En tot el que no preveu esta orde, els beneficiaris se sotmetran al que establixen el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat Valenciana per a l'exercici de què es tracte i al que es regula en la disposició transitòria segona de la Llei 38/2003, General de Subvencions.
  
ANNEX II
  
Bases per les quals es regulen els criteris de funcionament dels plans d'especialització esportiva que desenvolupen les federacions esportives de la Comunitat Valenciana al complex educatiu de Cheste i dels alumnes esportistes participants en els plans d'especialització esportiva
  
Primera. Condicions d'accés a les ajudes
  
1.1. Les condicions que regulen l'accés a les ajudes perquè les federacions esportives de la Comunitat Valenciana que desenvolupen un pla d'especialització esportiva durant el curs escolar 2004/2005 puguen desenvolupar un pla d'especialització esportiva durant el curs escolar 2005/2006 al complex educatiu de Cheste, són les següents:
  
a) Mantindre un grup homogeni d'esportistes matriculats a l'inici de cada curs escolar en l'etapa d'Ensenyament Secundari Obligatori o en l'etapa de Batxillerat en el complex educatiu de Cheste, i complir els requisits que s'establixen a continuació:
  
b) Mantindre un pla d'especialització esportiva en l'etapa d'Ensenyament Secundari Obligatori i completar el grup d'esportistes amb els alumnes que superen l'etapa d'Ensenyament Secundari Obligatori i continuen els estudis matriculant-se en l'etapa de Batxillerat al complex educatiu de Cheste, i complir els requisits establits en el paràgraf anterior d'este annex.
  
1.2. L'atenció a estos alumnes de l'etapa de Batxillerat es durà a terme per mitjà de la supervisió directa de l'entrenador o entrenadors en les hores disposades a este efecte.
  
1.3. La incorporació d'alumnes esportistes en una modalitat esportiva nova o que manté un pla d'especialització esportiva en l'etapa de Batxillerat es farà exclusivament amb esportistes que es disposen a cursar primer de Batxillerat. Excepcionalment, hi podran accedir esportistes en segon de Batxillerat quan hi concórreguen circumstàncies d'especial interés degudament acreditades i justificades per les federacions esportives. Així mateix, hauran d'acollir-se a les modalitats i optatives de l'etapa de Batxillerat que s'oferisquen als grups d'esportistes.
  
Segona. Ampliacions de grups
  
2.1. Les condicions que regulen l'ampliació de grup en els plans d'especialització esportiva en l'etapa d'Ensenyament Secundari Obligatori són les següents:
  
Si per al curs 2005/2006 se sol·licita augmentar el nombre de grups que integren el pla, s'adjuntarà un informe raonat que justifique la necessitat d'incrementar el nombre de grups i en què s'especifique detalladament el projecte esportiu a desenvolupar que, com a mínim, ha de complir els requisits establits en el punt 1.1 de la base primera d'este annex.
  
2.2. Les condicions que regulen l'ampliació i el manteniment d'un grup d'esportistes en els plans d'especialització esportiva en l'etapa de Batxillerat són les següents:
  
Si per al curs 2005/2006 se sol·licita augmentar el nombre de grups que integren el pla, s'adjuntarà un informe raonat que justifique la necessitat d'incrementar el nombre de grups i en què s'especifique detalladament el projecte esportiu a desenvolupar que, com a mínim, ha de complir els requisits següents:
  
- Per a esports que opten al mòdul tipus A:
  
- El nombre d'esportistes, en cas d'esports individuals, oscil·larà entre un mínim de 8 i un màxim de 13. En cas d'esports d'equip, oscil·larà entre un mínim de 10 i un màxim de 15 esportistes.
  
- Hi han d'incorporar un tècnic esportiu o entrenador més per a fer les tasques d'entrenament.
  
- Per a esports que opten al mòdul tipus B:
  
- El nombre d'esportistes, en cas d'esports individuals, oscil·larà entre un mínim de 14 i un màxim de 20. En cas d'esports d'equip, oscil·larà entre un mínim de 16 i un màxim de 24 esportistes.
  
- Hi han d'incorporar un tècnic esportiu o entrenador més per a fer les tasques d'entrenament.
  
Tercera. Motius de no-continuïtat
  
3.1. Els motius perquè no continue l'accés a les ajudes perquè les federacions esportives de la Comunitat Valenciana desenvolupen durant el curs escolar 2004/2005 un pla d'especialització esportiva al complex educatiu de Cheste són:
  
a) No sol·licitar les ajudes convocades per als plans d'especialització esportiva per mitjà de la instància dirigida a la Conselleria de Cultura, Educació i Esport, Secretaria Autonòmica d'Esport, segons el model que figura com a annex III d'esta orde.
  
b) No mantindre un grup homogeni d'esportistes matriculats a l'inici de cada curs escolar en l'etapa d'Ensenyament Secundari Obligatori o en l'etapa de Batxillerat al complex educatiu de Cheste, d'acord amb els criteris establits en este annex.
  
c) No complir els tècnics proposats per a la realització pràctica del pla d'especialització esportiva, de manera reiterada, les seues tasques i obligacions al llarg del curs escolar.
  
d) No representar la proposta d'alumnes esportistes presentada per la federació esportiva als diferents clubs o entitats esportives de la Comunitat Valenciana.
  
e) No destinar les ajudes rebudes a sufragar les despeses ocasionades pel desenvolupament del pla d'especialització esportiva, d'acord amb els requisits establits en la base quinta de l'annex I.
  
f) No presentar el projecte de planificació esportiva del curs escolar per al desenvolupament del pla d'especialització esportiva.
  
3.2. La comissió tècnica d'avaluació creada als efectes previstos en esta orde serà l'encarregada de l'estudi i valoració de les causes que puguen determinar els motius de la falta de continuïtat de funcionament d'un pla d'especialització esportiva que desenvolupe una federació esportiva en el complex educatiu de Cheste.
  
Quarta. Selecció d'esportistes i requisits esportius
  
La selecció dels alumnes esportistes per a la incorporació al pla d'especialització esportiva es determinarà entre els alumnes que hagen fet les proves físiques i tècniques corresponents, i d'acord amb els criteris establits en el projecte presentat i que, en tot cas, constarà dels requisits següents:
  
4.1. Haver superat la bateria de proves físiques comunes a tots els esports, facilitada per la Secretaria Autonòmica d'Esport i d'acord amb les directrius del Consell Superior d'Esports per als programes nacionals de detecció de talents esportius.
  
4.2. Haver superat el conjunt de proves específiques tècniques i de resultats esportius, a determinar per la federació esportiva corresponent, que es correspondran, en la mesura que siga possible, amb el que les respectives federacions nacionals han establit en els seus programes de detecció de talents esportius.
  
4.3. Certificat mèdic que indique l'aptitud de l'alumne esportista per a la pràctica esportiva per la qual sol·licita l'ingrés en el pla.
  
Quinta. Requisits acadèmics
  
5.1. Els requisits acadèmics a complir pels nous alumnes que accedixen als plans d'especialització esportiva dels esportistes proposats són:
  
a) En cas d'alumnes esportistes que sol·liciten la incorporació en el curs de 1r d'Ensenyament Secundari Obligatori, haver superat totes les assignatures del curs anterior corresponent.
  
b) En cas d'alumnes esportistes que sol·liciten la incorporació en els cursos de 2n, 3r i 4t de l'etapa d'Ensenyament Secundari Obligatori, estar en condicions de promocionar a estos cursos una vegada feta la prova extraordinària de setembre.
  
b) En cas d'alumnes que sol·liciten la incorporació al curs de 1r de l'etapa de Batxillerat, estar en condicions de promocionar a este curs una vegada feta la prova extraordinària de setembre (expedició del títol de Graduat en Ensenyament Secundari Obligatori).
  
c) En cas dels alumnes esportistes de l'etapa de Batxillerat, acollir-se a les modalitats i optatives que s'oferisquen als grups d'esportistes.
  
5.2. Els requisits perquè un alumne pertanyent als plans d'especialització esportiva s'hi mantinga són:
  
a) Superar esportivament els nivells d'entrenament o de rendiment esportiu establits per la federació esportiva corresponent i participar en les competicions designades pels seus clubs.
  
b) Superar acadèmicament el curs escolar corresponent.
  
c) Mantindre una actitud i comportament de manera que no hi haja informes raonats del professorat acadèmic, de residències o d'entrenament esportiu que aconsellen l'eixida de l'alumne dels plans d'especialització esportiva.
  
d) Formalitzar els requisits de matricula acadèmica a l'IES núm. 1 de Cheste durant el període i termini establits per a este fi.